**Sajtóközlemény**

**Megkezdődött a HUNOR Mentőszervezet fejlesztése, amellyel az Európai polgári védelmi eszköztár is bővül**

**2024.12.02.**

Az Európai Unió támogatásával megkezdődött a hivatásos katasztrófavédelem nehéz városi kutató- és mentőszervezete, a HUNOR fejlesztése. A tizenkét hónapos fejlesztési időszakban csaknem 400 ezer euróból pihenősátrak, védőruhák és rádió-kommunikációs eszközök beszerzése történik meg. A projekt lehetővé teszi, hogy a HUNOR fenntartsa készenlétét az Európai polgári védelmi eszköztárban (ECPP), és azonnal reagálhasson a veszélyhelyzetekre.

Magyarország a HUNOR Mentőszervezet Európai polgári védelmi eszköztárba (ECPP) integrálásával fokozza a katasztrófákra és veszélyhelyzetekre történő reagálási készségét belföldön és világszerte egyaránt. A mostani fejlesztés hozzájárul ahhoz, hogy a mentőszervezet rendelkezzen a különböző műveleteknél szükséges erőforrásokkal. A projekt a 101191826 ECPP-2024-HU-HUSAR – a „Nehéz városi kutató-mentő csapat kapacitás felajánlása az európai polgári védelmi eszköztárba (ECPP) " elnevezésű pályázat keretében valósul meg. A fejlesztés 2024. december elsején indult, és várhatóan 2025. november 30-án fejeződik be.

A támogatás mértéke nettó 299 843,86 euró vissza nem térítendő közvetlen európai uniós támogatás, amelyhez nettó 99 948,80 euró hazai forrás társul.

A projekt keretében beszerzendő pihenősátrak, egyéni védőruhák és VHF rádió kommunikációs eszközök biztosítják, hogy a HUNOR Hivatásos Katasztrófavédelmi Mentőszervezet a kornak megfelelő felszereléssel és erőforrásokkal rendelkezzen, amelyek birtokában hatékonyan végezhet katasztrófa-elhárítási műveleteket itthon és nemzetközi szinten egyaránt.

A projektről bővebb információt a [www.katasztrofavedelem.hu](http://www.katasztrofavedelem.hu) oldalon olvashatnak.

További információ kérhető:

Dóka Imre tű. őrnagytól, a BM Országos Katasztrófavédelmi Főigazgatóság helyettes szóvivőjétől a +36-20-9557106-os telefonszámon, vagy az [imre.doka@katved.gov.hu-](mailto:imre.doka@katved.gov.hu-) email címen.